Налшыкдэсхэр унэщIэхэм мэIэпхъуэ
Кадыровым и цIэр зэрихьэу Налшык щыIэ уэрамым унитI щызэрагъэпэщыжащ. Ахэр зэIузэпэщ ящIыжащ, пщIантIэр зыхуей хуагъэзащ.
Фэтэр 91-уэ зэхэт унэхэр зэрагъэпэщыжащ жьы хъуа унэхэм щIэсхэр 2014 — 2017 гъэхэм къыщIэгъэIэпхъукIынымкIэ муниципальнэ программэ щхьэхуэм ипкъ иткIэ.
Мы программэр гъэзэщIэн щыщIадзам ирихьэлIэу ущыпсэу мыхъуну къалъытауэ къалэм фэтэр куэду зэхэт и уни 161-м щIэст цIыху 2597-рэ. Иджы абыхэм я бжыгъэр хэпщIыкIыу нэхъ мащIэ хъуащ.
Псори зэхэту а программэм и фIыгъэкIэ 2014 гъэм щыщIэдзауэ унагъуэ 409-м Налшык псэупIэ унэщIэхэр къыщратащ. Мы гъэм и шыщхьэуIу — фокIадэ мазэхэми Кадыровым и цIэр зезыхьэ уэрамым иджыри унагъуи 114-м фэтэрыщIэхэр къащыIэрыхьэнущ.
Къаудыгъу Заур.
